text: Brand koster et menneskeliv i Fredericia
  31 august 2012 kl. 20.22
  Et menneske indebrændte, da der fredag udbrød brand i villa i Fredericia. Politiet mener, det er husets beboer
  En person mistede fredag aften livet ved en brand i en villa i Fredericia, oplyser vagtchef Jørn Lindhardt, Sydøstjyllands Politi.
  I villaen bor en enlig mand, og det er formentlig ham, der er død.
  Det var naboer, der opdagede ilden i villaen på Prangervej og slog alarm klokken 20.23. Men da politi og brandvæsen ankom ganske få minutter efter, var huset overtændt.
  - Da ilden var under kontrol, så røgdykkere kunne komme ind, fandt de manden indebrændt, siger Jørn Lindhardt.
  Politiet har endnu ikke oplysninger om brandårsagen. Men politiets teknikere ankommer fredag aften til brandstedet for at undersøge, hvordan ilden opstod.
  